CELEX: 32009H0039
Language: el
Date: 2008-12-22 00:00:00
Title: Σύσταση της Επιτροπής, της 22ας Δεκεμβρίου 2008 , σχετικά με την ασφαλή αποθήκευση μεταλλικού υδραργύρου ο οποίος δεν χρησιμοποιείται πλέον στη βιομηχανία χλωριούχων αλκαλίων [κοινοποιηθείσα υπό τον αριθμό Ε(2008) 8422]

20.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 14/10
            
         
      ΣΫΣΤΑΣΗ ΤΗΣ ΕΠΙΤΡΟΠΉΣ
   
   της 22ας Δεκεμβρίου 2008
   σχετικά με την ασφαλή αποθήκευση μεταλλικού υδραργύρου ο οποίος δεν χρησιμοποιείται πλέον στη βιομηχανία χλωριούχων αλκαλίων
   [κοινοποιηθείσα υπό τον αριθμό Ε(2008) 8422]
   (Το κείμενο στην αγγλική γλώσσα είναι το μόνο αυθεντικό)
   (2009/39/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211 δεύτερη περίπτωση,
   Εκτιμώντας τα ακόλουθα:
   
               (1)
            
            
               Η Επιτροπή έχει εγκρίνει κοινοτική στρατηγική για τον υδράργυρο (1).
            
         
               (2)
            
            
               Η δράση 9 της στρατηγικής προβλέπει την αποθήκευση του υδραργύρου από τη βιομηχανία χλωριούχων αλκαλίων και δεσμεύει την Επιτροπή να εξετάσει τις δυνατότητες συμφωνίας με τη βιομηχανία.
            
         
               (3)
            
            
               Στις 24 Ιουνίου 2005, το Συμβούλιο εξέδωσε θετικά συμπεράσματα σχετικά με τη στρατηγική, καλώντας την Επιτροπή να επιδιώξει την ασφαλή αποθήκευση ή διάθεση του υδραργύρου που προέρχεται, μεταξύ άλλων, από τη βιομηχανία χλωριούχων αλκαλίων εντός χρονοδιαγράμματος που θα συνάδει με τον σκοπούμενο σταδιακό τερματισμό των εξαγωγών υδραργύρου.
            
         
               (4)
            
            
               Στις 14 Μαρτίου 2006, το Ευρωπαϊκό Κοινοβούλιο εξέδωσε ψήφισμα που χαιρετίζει τη στρατηγική, ζητώντας από την Επιτροπή να λάβει μέτρα για να εξασφαλίσει την ασφαλή αποθήκευση του συνόλου του υδραργύρου που προέρχεται από τη βιομηχανία χλωριούχων αλκαλίων.
            
         
               (5)
            
            
               Στις 22 Οκτωβρίου 2008, το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΚ) αριθ. 1102/2008 για την απαγόρευση των εξαγωγών μεταλλικού υδραργύρου και ορισμένων ενώσεων και μειγμάτων υδραργύρου και για την ασφαλή αποθήκευση του μεταλλικού υδραργύρου (2).
            
         
               (6)
            
            
               Η ευρώ Chlor –ένωση των βιομηχανιών χλωριούχων αλκαλίων της Ευρώπης– με τη στήριξη των επιχειρήσεων που είναι μέλη της, ανέλαβε δεσμεύσεις για την ασφαλή αποθήκευση του υδραργύρου ο οποίος δεν χρησιμοποιείται πλέον στη διεργασία παραγωγής χλωριούχων αλκαλίων (αποσυρόμενος υδράργυρος). Όλες οι επιχειρήσεις του κλάδου των χλωριούχων αλκαλίων που δραστηριοποιούνται εντός της Κοινότητας μπορούν να προσυπογράψουν αυτή τη δέσμευση με αντικειμενικούς και ισότιμους όρους.
            
         
               (7)
            
            
               Η Επιτροπή είναι ικανοποιημένη με τις δεσμεύσεις που ανέλαβε η ευρώ Chlor, οι οποίες συμπληρώνουν τις διατάξεις του κανονισμού.
            
         
               (8)
            
            
               Οι δεσμεύσεις πληρούν τα κριτήρια που καθορίζονται στην ανακοίνωση της Επιτροπής για περιβαλλοντικές συμφωνίες σε κοινοτικό επίπεδο στο πλαίσιο του σχεδίου δράσης για την απλούστευση και βελτίωση του ρυθμιστικού περιβάλλοντος (3),
            
         ΣΥΝΙΣΤΑ:
   1.   Τα μέλη της ευρώ Chlor καθώς και οι άλλες επιχειρήσεις του κλάδου των χλωριούχων αλκαλίων οι οποίες δραστηριοποιούνται εντός της Κοινότητας και θα προσχωρήσουν στη συμφωνία αυτοδέσμευσης της ευρώ Chlor σχετικά με την ασφαλή αποθήκευση του αποσυρόμενου υδραργύρου θα πρέπει να επιλέγουν με μέγιστη προσοχή τις εγκαταστάσεις αποθήκευσης του αποσυρόμενου υδραργύρου (δηλαδή μεταλλικού υδραργύρου που δεν απαιτείται για τη μελλοντική λειτουργία μονάδων βασιζόμενων στη διεργασία κυψελών υδραργύρου) και να αναλάβουν την υποχρέωση να συνάψουν συμβάσεις με τις επιχειρήσεις εκμετάλλευσης αυτών των εγκαταστάσεων αποθήκευσης οι οποίες έχουν ταξινομηθεί και αδειδοτηθεί για τη διάθεση επικίνδυνων αποβλήτων. Οι συμβάσεις αυτές πρέπει να βασίζονται σε αντικειμενικές και ισότιμες απαιτήσεις.
   2.   Τα μέλη της ευρώ Chlor θα πρέπει να αναλάβουν την υποχρέωση να τηρούν τεχνικές απαιτήσεις υψηλού επιπέδου όσον αφορά τη συγκράτηση του υδραργύρου, τις εργασίες προετοιμασίας και πλήρωσης καθώς και τη φόρτωση και εκφόρτωση των εμπορευματοκιβωτίων.
   3.   Η ευρώ Chlor οφείλει να παρέχει στοιχεία σχετικά με τον αποσυρόμενο υδράργυρο σε ετήσια βάση.
   Η παρούσα σύσταση απευθύνεται στην ευρώ Chlor.
   
      Βρυξέλλες, 22 Δεκεμβρίου 2008.
      
         
            Για την Επιτροπή
         
         Σταύρος ΔΉΜΑΣ
         
         
            Μέλος της Επιτροπής
         
      
   
   
      (1)  COM(2005) 20 τελικό της 28.1.2005.
   
      (2)  ΕΕ L 304 της 14.11.2008, σ. 75.
   
      (3)  COM(2002) 412 τελικό της 17.7.2002.